Order (band)

**Order** er et norsk death- og black metalband fra Oslo, dannet i 2013 som følge av Anders Oddens ambisjoner om å sette sammen en svartmetall-supergruppe.

## Historie
Bandet ble grunnlagt i juni 2013 og besto av trommeslager Kjetil Esten Haraldsson Manheim (Mayhem), vokalist Eirik «Billy» «Messiah» Norheim (Mayhem), gitarist Anders Odden (Cadaver) og bassist René Jansen (Cadaver). Etter at sistnevnte døde av leukemi 3. desember 2014, kom Stig «Stu Manx» Amundsen (Gluecifer) inn som hans erstatter. 

Det musikalske uttrykket til bandet blir jobbet frem gjennom jamming mer enn at de har et forhåndsdefinert ønske om hvordan det skulle låte. I tillegg til nyskrevet musikk spiller de gjerne låter fra tidlig Mayhem-katalog, men ikke fra Cadaver. 

Debutalbumet *Lex Amentiae* ble utgitt på franske Listenable Records i 2017. I 2021 kom andrealbumet *The Gospel*. Et tredje album er under innspilling fra 2024.

I 2016 og 2022 opptrådte bandet på Inferno Metal Festival, i 2024 på Metal Doctrine Festival (Polen), og i 2025 på festivalene Orgivm Satanicvm og Mossfest.

### Lex Amentiae (2017)
I et intervju med Sebastian Schilling fra magasinet Rock Hard fortalte Manheim at *Lex Amentiae* på sett og vis er et konseptalbum som tar for seg verdens tilstand, dominert av vanvittige herskere og ideer. I senere intervjuer omtaler han albumet som «en samling svært sterke låter» heller enn et konseptalbum. 

Låta «Torquemada» er oppkalt etter inkvisitoren Tomás de Torquemada og ble skrevet for å belyse religionenes forbrytelser. «Prophet» handler om selvutnevnte profeter som innbiller seg at de hører stemmer og snakker med Gud, og som mennesker følger og danner sekter rundt. «Dugma» er et angrep på religiøse ideologier, mens «Folly Grandeur» tematiserer dogmatiske slave-religioner som undertrykker mennesker og hindrer samfunnsutvikling. «Order» er en kommentar til forholdet mellom ledere og de «sauene» de styrer. «Messiah» kritiserer korrupte statsoverhoder. 

#### Kritisk mottagelse
Ifølge Schilling minner albumet om tidlig black metal i stil med Celtic Frost og Venom men med påvirkning fra nyere stil, og formulerer det som at bandet forsøker «å gi elementer fra den andre black-metal-bølgen et moderne uttrykk». Andreas Schiffmann skrev i sin albumanmeldelse i samme utgave at man kan høre en «avgrunnsdyp monotoni» og en «ganske autentisk mørkhet i ånden av tidlig black metal fra den andre bølgen». 

Dayal Patterson i Metal Hammer ga plata 4 av 5 stjerner og skrev: «Order er grundig gammeldagse i uttrykket, men uten å falle i den typiske "ute av takt og tom for ideer"-fella vi så ofte ser hos gjenforente metalband. [...] Svært overbevisende totalt sett, ikke minst på vokalfronten.» 

### The Gospel (2021)
Albumet ble skrevet på to måneder, og er beskrevet av Manheim som et konseptalbum og «et evangelium om livet». Manheim skapte piano-introen «Pneuma» allerede i Mayhem-perioden. Det er i hovedsak Odden og Manheim som har skrevet musikken til albumet, mens Manheim står for tekstene med innspill fra Odden og Norheim. Tittelsporets tekst er skrevet av Norheim, lenge før Order ble dannet.

Manheim designet omslaget, som består av et fotografi av ham selv.

I et intervju med den tyske musikkbloggen Systematic Desensitization Zine  forteller Manheim at *The Gospel* ble til etter at bandet slettet alt gammelt materiale og startet helt fra scratch. En intens kreativ periode resulterte i musikk som var raskere og mer personlig enn på *Lex Amentiae*. I motsetning til debuten ble tekstene skrevet parallelt med musikken; ifølge bandet resulterte det i et mer helhetlig uttrykk.

Temaene kretser rundt døden, smerte og livets sårbarhet – perspektiver Manheim mener man ikke kan skrive troverdig om som 18-åring. Albumet utforsker menneskets mørkere sider, og er tenkt som et konseptuelt hele der hver låt bygger på samme kjerne: at livet kan snu når som helst, og at mye av vår indre byrde skapes av våre egne valg.

#### Kritisk mottagelse
Gaffa satte albumet på topp på lista Årets album.  Daniel Vrangsinn (Carpathian Forest) skrev i Puls: «Alt ved denne utgivelsen virker godt gjennomtenkt, og alt fra de raskt skiftende og varierende lydbildene til ubehagelig behagelige toner og skrik er meget bra gjennomført. [...] Det går lang tid mellom black metal-utgivelser av denne klassen. Hele platen er et mesterverk – fra begynnelse til slutt.»

Helge Skog (iTromsø) skrev: «Der bandet på *Lex Amentiae* subbet i overkant mye rundt i det seigeste Celtic Frost-lynnet er det mer punk og tidlig Slayer/Bathory-takter denne gang. [...] mye av styrken i låtene ligger i at de er så direkte og ukompliserte. [...] I motsetning til mye annen black metal, er det mye bunn i soundet [...] Bassbuldringa gjør helheten til en, sonisk sett, voldelig affære. [...] Tekstene, ført i pennen av Manheim og Norheim, fremstår som ganske personlige [...] ønsket om å pulverisere all organisert religion uttrykkes temmelig eksplisitt.»

«Chris Freezing Metalfreak» skrev i franske Soil Chronicles: «Order retter seg særlig mot de erfarne, de som virkelig setter pris på røttene til den mest nådeløse formen for black metal. Med skarpe riff, korte og ofte raske låter og vokal som høres ut som den er revet opp med barberblad, holder de ingenting tilbake. Resultatet er et dypt forvridd album med en dyster og urovekkende atmosfære som kan minne om den storslåtte og teatralske siden ved *[[De Mysteriis Dom Sathanas]]*.» Et annet fransk musikkmagasin, Among the Living, skrev: «*The Gospel* er et ambisiøst og fritt album som tar en tydelig framtidsrettet retning, helt uten nostalgiske tilbøyeligheter. Rett-på-sak black metal står i sentrum for uttrykket, med en spontan og intuitiv følelse [...] Rent emosjonelt fremstår det som et svært ærlig og kompromissløst solid album.»

## Bandmedlemmer

* Eirik Norheim – vokal (2013–)
* Anders Odden – gitar (2013–)
* Kjetil Esten Haraldsson Manheim – trommer (2013–)
* Stig Amundsen – bass (2014–)

### Tidligere medlemmer

* René Jansen – bass (2013– † des 2014)

## Diskografi

### Album
* 2017: *Lex Amentiae* (Listenable Records)
* 2021: *The Gospel* (Listenable Records)

### EP, singler
* 2016: *Folly Grandeur* – demo (egenutgivelse)
* 2017: «Prophet» – singel (Listenable Records)
* 2017: «Torquemada» – singel (Listenable Records)
* 2023: «Void» – singel

## Referanser